-   N á v r h    -

P   o   s   t   u   p
delegácie Slovenskej republiky na 61. zasadnutí Dunajskej komisie

          V dňoch  7. - 15.  apríla 2003 sa v Budapešti uskutoční 61. plenárne zasadnutie Dunajskej komisie, medzinárodnej  vládnej organizácie, zriadenej na základe Dohovoru          o režime plavby na Dunaji z 18. augusta 1948. 
          Na rokovaniach sa zúčastnia delegácie všetkých členských krajín Dunajskej komisie: Rakúska, Bulharska, Maďarska, Nemecka, Moldavska, Ruskej federácie, Rumunska, Slovenska, Ukrajiny, Chorvátska, Srbska a Čiernej hory.  Prizvaní sú tiež zástupcovia krajín so štatútom pozorovateľa – Francúzska, Turecka, Českej republiky a Holandska.                  Na plenárnych zasadnutiach a rokovaniach pracovných skupín sa zúčastnia aj zástupcovia prizvaných medzinárodných organizácií – EHK OSN, Centrálnej komisie  pre plavbu po Rýne (ďalej len „CKPR“), Európskej komisie (EK) a Medzinárodnej komisie pre ochranu Dunaja (ICPDR).
          Na  zasadnutí  budú  prerokované otázky,  ktoré boli prijaté na 60. zasadnutí Dunajskej komisie a boli zahrnuté do  Plánu práce a do Predbežného programu 61. zasadnutia a ďalšie otázky, dodatočne zaradené do programu v súlade s Pravidlami procedúry Dunajskej komisie.
          Jednou z dôležitých úloh, riešenie ktorej bolo hľadané už aj v priebehu 60. zasadnutia Dunajskej komisie, je ukončenie úplného obnovenia plavby na úseku Dunaja Srbska              a Čiernej hory, kde v oblasti Nového Sadu časti zrútených mostov a dočasný pontónový most niekoľko rokov znemožňovali  normálny a pravidelný prechod lodí. Podľa súčasného stavu prác sa počíta s dosiahnutím štandardných podmienok prevádzky  v lete 2003.
          Predbežný program 61. zasadnutia Dunajskej komisie bol schválený uznesením 60. zasadnutia Dunajskej komisie  dňa 24. apríla 2002 na 2. plenárnom zasadnutí.
          Delegácia Slovenskej republiky po zahájení zasadnutia a pri rokovaniach                       o jednotlivých bodoch programu bude postupovať v súlade so zahranično – politickou líniou   a bude uplatňovať odborné princípy, tvoriace základ koncepcie účasti Slovenskej republiky  na práci Dunajskej komisie. Pri tom sa bude riadiť nasledujúcimi princípmi :
-	bude súhlasiť s predbežným programom, ktorý bol odsúhlasený 60. zasadnutím;
-  bude súhlasiť s predloženým časovým  harmonogramom   a  zabezpečí  účasť  členov delegácie Slovenskej republiky a expertov na plenárnych rokovaniach a rokovaniach jednotlivých pracovných skupín;
- bude súhlasiť s vytvorením dvoch pracovných skupín - prvej pracovnej skupiny                 pre technické otázky a druhej pracovnej  skupiny pre právne otázky a finančné otázky;    
-	súčasne bude požadovať doriešenie úloh, spojených s projektom „Vyčistenie plavebnej dráhy Dunaja v oblasti Nového Sadu“ pre zaistenie štandardných podmienok plavby        na úseku Dunaja Srbska a Čiernej hory.
          V časti plnenia odborných úloh bude podporovať výsledky rokovaní expertných skupín, ako sú zhrnuté v Protokoloch. V sporných prípadoch bude obhajovať stanoviská slovenskej delegácie, ktoré boli  uplatňované v jednotlivých otázkach.

         Navigačné otázky
          Na riešenie úloh, stanovených bodmi 3, 4, 5 a 8 Plánu práce sa uskutočnila 1 spoločná porada expertov v dňoch 2.- 6. decembra 2002. Výsledky z rokovania boli zapracované         do Protokolu a budú predložené 61. zasadnutiu na akceptovanie resp. schválenie.
          Prakticky doriešená bola otázka revízie „Základných pravidiel pre plavbu po Dunaji“ v nadväznosti na posledné rezolúcie technického výboru EHK OSN k úprave – doplneniu  „Európskych pravidiel plavby po vnútrozemských vodných cestách“ (ďalej len „Európske pravidlá plavby“). Zapracovanie Európskych pravidiel plavby“ má podporu slovenskej delegácie. Ako doplnok  „Základných pravidiel plavby pre plavbu po Dunaji“ slúžia  „Miestne pravidlá plavby - osobitné požiadavky“. V priebehu roka boli doplnená zodpovedajúcimi kapitolami z úsekov chorvátskeho, maďarského a nemeckého Dunaja. V nadväznosti na požiadavku Ukrajiny bola diskutovaná a bude riešená otázka výkladu tých článkov „Dohovoru o režime plavby po Dunaji“, ktoré riešia povinnosť využívania služieb lodivoda na dolnom, prímorskom úseku Dunaja aj na plavidlách, klasifikovaných ako riečne plavidlá.
           Delegácia Slovenskej republiky opätovne informovala prítomných o problémoch, spôsobených zákazom tranzitnej plavby po úseku Dunaja Srbska a Čiernej hory pre lode, prepravujúce ropu a ropné produkty, o zrušení tohto zákazu, vydaného kompetentnými orgánmi Srbska a Čiernej hory a o následkoch v prevádzke.
          Nedoriešená ostala aplikácie jednotného typu Služobnej lodníckej knižky. Podkladom bol typ, používaný v členských krajinách Rýnskej komisie a v Čechách. Pri plavbe                po vnútrozemských vodných cestách SRN a vodných cestách členských krajín Rýnskej komisie je používanie tohto dokladu povinné. Zástupcami CKPR bol predložený vzor preukazu, ktorý je v súčasnom období používaný pri plavbe po Rýne. Od 1.1.2001 nadobudol v SR účinnosť nový zákon č. 338/2000 Z.z. o vnútrozemskej plavbe a o zmene a doplnení niektorých  zákonov, ktorý  upravuje vnútrozemskú vodnú dopravu. Podľa  §29 ods. 1 tohto zákona každý člen posádky plavidla musí mať takýto doklad. Ďalšie podunajské krajiny pripravujú jeho zavedenie. Bol predložený vzor lodníckej knižky, vydaný v  r. 2002 v Chorvátsku. Je žiadúce, aby nový dokument, keď bude povinne zavedený do praxe            na Dunaji, súčasne plnil aj požiadavky, ktoré sú naňho kladené pri plavbe po vodných cestách SRN a Rýne. V nadväznosti na to bola vznesená požiadavka na delegáciu SRN, aby túto  otázku konzultovala s kompetentnými orgánmi Nemecka a postúpila na Sekretariát Dunajskej komisie zodpovedajúcu informáciu. Majú tam byť jednoznačné požiadavky, ktoré budú kladené na Služobnú lodnícku knižku, vydávanú kompetentnými orgánmi na Dunaji tak, aby bola prijateľná pre SRN vrátane údajov o minimálnej posádke na lodi a jej kvalifikácii, vzdelaní a jeho hodnovernosti. Nemecká delegácia prisľúbila pripraviť a postúpiť potrebné informácie.
         Technické otázky, otázky rádiového spojenia v plavbe
         Na riešenie úloh, stanovených bodmi 8, 9, 10 Plánu práce sa uskutočnila porada expertov v dňoch 2. - 6. decembra 2002. Zaoberala sa riešením otázok, týkajúcich sa technických predpisov, uplatňovaných pre lode vnútrozemskej plavby.
Prvou z riešených otázok bola možnosť a podmienky využitia systému elektronickej navigačnej mapy s nadväzujúcim systémom informácií a riadenia plavby. V rámci toho boli riešené úlohy:
-	štandard Inland ECDIS
-	odovzdanie licenčných práv, týkajúcich sa lodivodských máp, tretím osobám              
2
-	štandard pre odovzdávanie kartografických autorských materiálov v elektronickej forme
-	vytvorenie siete kontrolno – korigujúcich diferenciálnych staníc (DGPS) podľa štandardu IALA
          Na základe rokovania pracovnej skupiny EHK OSN, ktorá v nadväznosti na projekt novej Direktívy EK o technických predpisoch pre lode vnútrozemskej plavby zapracovala       a prijala nové znenie hláv 2 - 9, 10A, 11 a 12 Technických predpisov EHK OSN, budú         61. zasadnutiu Dunajskej komisie predložené na schválenie prepracované „Odporúčania Dunajskej komisie, týkajúce sa technických predpisov pre lode vnútrozemskej plavby“. V súlade s bodom č.5 Uznesenia č. DK/SES 60/45 60. zasadnutia Dunajskej komisie, v nadväznosti na článok 9.1.1. Prílohy k Pravidlám prepravy nebezpečných tovarov po Dunaji (VOPOG-D / ADN-D), výsledok rokovania zvláštnej skupiny expertov na prepravu nebezpečných nákladov (12.-15.11.2002) a stanovisko pracovnej skupiny EHK OSN kapitola „Požiadavky na stabilitu lodí, prepravujúcich kontajnery“ bude vyňatá z pravidiel VOPOG-D / ADN-D a bude zapracovaná do novej redakcie hlavy 4 „Technických predpisov pre lode vnútrozemskej plavby“.
Na riešenie úloh, stanovených bodmi 11, 12, 13, 14, 15 Plánu práce sa uskutočnila porada expertov pre otázky rádiového spojenia v plavbe  v dňoch 14. – 16. októbra  2002. 
          Zaoberala sa projektom odporúčania o vydávaní a vzájomnom  uznávaní osvedčení rádiooperátorov lodnej stanice. Cieľom je harmonizácia úrovne prípravy a znalostí kandidátov a stanovenie minimálnych vedomostí, čo bude podmienkou vzájomného uznávania dokladov v nadväznosti na podmienky, stanovené Regionálnym dohovorom.
V nadväznosti na práce, vykonávané v rámci pracovnej skupiny SC.3/WP.3 EHK OSN sa experti Slovenskej republiky zúčastňujú na príprave projektu elektronickej mapy Dunaja   so zabudovaným informačným systémom, riešenej v spolupráci Slovenska s Rakúskom          a Nemeckom podľa projektu Inland-ECDIS a štandardu, vydaného Európskou úniou. Ďalej bola riešená otázka súčasného stavu budovania a možnosti použitia AIS (automatického identifikačného systému) v dopravnom koridore č. VII v nadväznosti na použitie elektronickej navigačnej mapy a nadväzujúcich informačných systémov (Inland-ECDIS). V „Príručke      pre rádiotelefónnu službu na vnútrozemských vodných cestách“, vydanej spoločne DK           a CKPR, sú zapracované údaje aj z lodnej a pozemnej rádiokomunikačnej siete Slovenska, využívanej pre potreby bezpečnosti plavby a komerčnej a rekreačnej plavebnej prevádzky. Príručka je spracovaná na základe „Regionálneho dohovoru o rádiotelefónnom spojení v plavbe“ a tvoria ju 2 časti – Spoločná časť a Regionálna časť (Dunaj, Rýn, Mohan...).
Výsledky z rokovaní boli zhrnuté v Protokoloch a budú predložené 61. zasadnutiu         na akceptovanie resp. schválenie.
        Otázky, týkajúce sa stavu vodných ciest – hydrotechnické a hydrometeorologické otázky
Úlohy, stanovené bodmi 17, 18, 19, 20, 21 a 22 Plánu práce boli riešené na spoločnej  porade expertov  v dňoch 2. -  6. decembra 2002 Jednalo sa menovite o tieto otázky:
-	„Informácia o stave plavebnej dráhy a o brodoch na Dunaji od Kelheimu do Suliny“;
-	„Odporúčania pre stanovenie parametrov plavebnej dráhy, hydrotechnických a iných zariadení na Dunaji“;
-	„Informácia o Pláne základných prác pre infraštruktúru na obdobie do r. 2010“;
-	„Informácie o rekonštrukcii dunajských mostov, ktoré majú nedostatočnú užitočnú výšku pre plavbu“ a doplnenia „Albumu mostov na Dunaji“; 
3
-	informácie o plavebných zónach na úsekoch Dunaja jednotlivých členských krajín              a o chránených miestach – kotviskách pre prípad núdze a pri nepriaznivých hydrometeorologických podmienkach a informácie o možnosti získania potrebných údajov v prípade vzniku takýchto podmienok;
-	zber údajov pre „Hydrologickú ročenku Dunaja/2001“ a informácia pre priebežné  obnovovanie „Príloh k Odporúčaniu pre zabezpečenie plavby hydrometeorologickými informáciami“.
Výsledky z rokovaní boli zhrnuté v Protokole a budú predložené 61. zasadnutiu                    na akceptovanie resp. schválenie.
Na prípravu jednotlivých úloh boli zo strany SR predložené požadované podkladové materiály. V rámci rokovania technickej pracovnej skupiny 61. zasadnutia budú prekontrolované údaje po ich zapracovaní do materiálov, predkladaných na schválenie.

Otázky, týkajúce sa prevádzky a ekológie
Na riešenie úloh, stanovených bodmi 24, 25 a 26 Plánu práce sa uskutočnila porada špeciálnej skupiny expertov  v dňoch 12. – 15. novembra 2002. Na ňu mala nadväzovať druhá  porada tejto pracovnej skupiny, ktorá sa mala uskutočniť v dňoch 25. - 26. februára 2003, bola však zrušená.
Na porade expertov sa prítomní experti zaoberali  riešením otázok, týkajúcich sa:
-	požiadaviek na  zavedenie predpisov  pre dieselové motory, používané na palubách lodí vnútrozemskej plavby a vzťahujúcich sa na  emisiu škodlivých plynných látok a častíc, znečisťujúcich vzduch;
-	informácií o stave rozpracovania národného alebo regionálneho strategického plánu         na vytvorenie siete staníc (vrátane aj pohyblivých) na Dunaji pre zber odpadov z lodí, plávajúcich na Dunaji;
-	právnym stavom, ktorý sa vyvinie v jednotlivých členských krajinách pri uvedení           do platnosti „Európskeho dohovoru o preprave nebezpečných tovarov po vnútrozemských vodných cestách“;
-	doplnenia niektorých kapitol do projektu nových „Pravidiel prepravy nebezpečných tovarov po Dunaji“, pripravených  na základe „Európskeho dohovoru o preprave nebezpečných tovarov po vnútrozemských vodných cestách“;
-	zmeny štruktúry Príloh k Pravidlám prepravy nebezpečných tovarov po Dunaji;
         Výsledky z rokovaní sú zhrnuté v Protokoloch a budú predložené 61. zasadnutiu            na akceptovanie resp. schválenie.
         Slovensko bude súhlasiť so zavedením predkladaného predpisu pre budúcu generáciu plavidiel. Podľa súčasného stavu agregáty, používané na plavidlách s SR registráciou spĺňajú stanovené požiadavky na emisiu škodlivín.
         Predbežný projekt stanice na zber odpadov z lodí bol konzultovaný v priebehu plnenia úlohy na DK s fy. CARL BRO International. Od 1.1.2001 bol v SR v prístave Bratislava uvedený do skúšobnej prevádzky nový model plávajúcej stabilnej stanice na zber odpadov, znečistených ropnými produktmi.
Pokiaľ Slovenská republika nie je členskou krajinou Európskej únie, je pre ňu z medzinárodného hľadiska záväzné dodržiavanie pravidiel „Európskeho dohovoru                o preprave nebezpečných tovarov po vnútrozemských vodných cestách“, pripravených  v rámci EHK OSN a „Pravidlá o preprave nebezpečných tovarov po vnútrozemských             4
vodných cestách“, zhodné s pripravovanými ADN-R/ADN pravidlami, schválenými Dunajskou komisiou na jej 60. zasadnutí a platné od 1.1.2003.
  Otázky, týkajúce sa hospodárskej a štatistickej analýzy
Na riešenie úloh, stanovených bodmi 29, 30, 31, 32, 33 a 34 Plánu práce                     sa uskutočnila porada expertov v dňoch 10. – 12. septembra 2002. Boli potvrdené údaje, postupované členskými krajinami pre prípravu Štatistickej ročenky DK za r. 2001. Súčasne boli odsúhlasené návrhy na doplnky a zmeny v štruktúre Ročenky. Dôležitou otázkou bolo prijatie využívania poskytovaných a používaných údajov podľa novej nomenklatúry tovarov NST/R/24, umožňujúcej neskorší prechod na nomenklatúru NST 2000. Zaoberala sa aj riešením otázok, týkajúcich sa hospodárskeho stavu plavby po Dunaji. Experti odporučili prijať  návrh Centrálnej komisie na plavbu po Rýne na vykonanie spoločného zasadnutia zástupcov oboch komisií pre plavbu pre riešenie ekonomických a štatistických otázok. Výsledky z rokovania boli zapracované do Protokolu a budú predložené 61. zasadnutiu         na akceptovanie resp. schválenie.

           Právne otázky
	Na riešenie úloh, stanovených bodmi 37, 38, a 43  Plánu práce sa uskutočnila porada expertov v dňoch 28. – 31. januára 2003.
	Zaoberala  sa riešením otázok, týkajúcich sa zmeny Pravidiel procedúry zapracovaním doplňujúcich článkov týkajúcich sa funkcie podpredsedu a podmienok pre získanie štatútu pozorovateľa;  žiadosťami medzinárodných organizácií o získanie štatútu pozorovateľa v DK; prebiehajúcej spolupráce DK a CKPR v oblasti harmonizácie zákonodarstva – predovšetkým vzájomného uznávania dokumentov a osvedčení; výsledkov obnovených rokovaní za účelom prípravy Diplomatickej konferencie o revízii Dohovoru o režime plavby po Dunaji, výkladu princípu slobody plavby na Dunaji v nadväznosti na Rotterdamskú deklaráciu zo 6. septembra 2001 a ďalšieho riešenia otázky prístupu na trhy, platnosti služobnej lodníckej knižky          pri plavbe po Dunaji a mimo neho, sťažnosti delegácie Slovenskej republiky na zákaz tranzitu ropných produktov cez územie Srbska a Čiernej hory. Slovenská delegácia nezaujíma pozitívne stanovisku, pokiaľ sa jedná o medzinárodné organizácie, hlavne v prípade, že majú nevládny charakter. Pokračovanie v revízii Dohovoru o režime plavby na Dunaji a prípravu Diplomatickej konferencie podporuje aj delegácia Slovenska, hlavne v nadväznosti               na výsledky Rotterdamskej konferencie a schválený dodatok č.7 revízie 2. dodatku Mannheimského dohovoru. Revízia oboch základných dohovorov, riadiacich spôsob plavby po vnútrozemských vodných cestách, ovplyvní aj teraz často  diskutovanú tému o „slobode plavby“, vykladanú niekedy rozdielne aj ako „slobodu obchodovania“. K trvale diskutovanej otázke patrí aj legislatívny charakter Odporúčaní  Dunajskej  komisie a prípadné zmeny môžu byť prijaté len na základe medzinárodných dohôd vrátane ustanovení Belehradskej konvencie. Výsledky  z   rokovaní  budú  zahrnuté  v   Protokole   a  budú  predložené  61. zasadnutiu                na akceptovanie resp. schválenie.

         Finančné otázky a rozpočet
         Na riešenie úloh, stanovených bodmi 39, 40 a 41 Plánu práce sa uskutočnila porada expertov v dňoch 28. - 31. januára 2003. Zaoberala sa riešením otázok, týkajúcich sa posúdenia krokov, ktoré by zabezpečili včasné uhrádzanie členských poplatkov a splatenie zadĺženosti niektorých členských krajín, informácií od členských krajín o princípoch zostavovania ich národných rozpočtov. Ďalšou nedoriešenou otázkou je súhlas na  stanovenie                           
5
Rezervného fondu a mechanizmus jeho vytvorenia, kritériá splnenia rozpočtu, návrh             na finančné vklady pozorovateľov do rozpočtu DK, vykonávanie finančnej kontroly DK nezávislou auditorskou organizáciou, zdokonalenie sociálneho zabezpečenia pracovníkov Sekretariátu Dunajskej komisie.

Slovenská republika sa prikláňa k návrhu uplatnenia sankcií – úhrade 1% z dlžnej sumy za každý mesiac omeškania alternatívne k obmedzeniu dodávania stanoveného množstva publikácií Dunajskej komisie, odňatiu práva byť zvolený do riadiacich orgánov Dunajskej komisie resp. zrušeniu bezplatného preberania kníh z edičnej činnosti DK. Predpokladá možnosť úhrady zo strany pozorovateľov do výšky 10% členského poplatku. Nezávislý audit len v špeciálnych prípadoch (napr. po ukončení projektu „Čistenie Dunaja“ resp. „ad hoc“ pri iných príležitostiach, nie priebežne). S podmienkami vytvorenia Rezervného fondu predbežne súhlasí – žiadúce doriešenie jeho napĺňania, toku peňazí medzi základným a rezervným fondom. Výsledky z rokovania boli zahrnuté v Protokole a budú predložené 61. zasadnutiu na akceptovanie resp. schválenie.

          Podľa Predbežného programu 61. zasadnutie budú v tejto časti prerokovávané ešte tieto otázky:
-	Výročná správa Generálneho riaditeľa Sekretariátu Dunajskej komisie o splnení  rozpočtu  Dunajskej  komisie za rok 2002.
-      Návrh rozpočtu Dunajskej komisie na rok 2003.
-	 Návrh na zmenu štruktúry rozpočtu DK

Predložená správa GR Dunajskej komisie sa vyhodnocuje kompetentnými orgánmi Slovenskej republiky  podľa dostupných výsledkov čerpania jednotlivých položiek a prípadné pripomienky budú v priebehu rokovania delegáciou Slovenskej republiky prednesené.

Po predložení Návrhu rozpočtu budú jeho jednotlivé položky prekonzultované                a prípadné pripomienky  a doplnky budú prednesené v pracovnej skupine pre finančné otázky v priebehu rokovania 61. zasadnutia Dunajskej komisie.

V priebehu rokovania expertov pre finančné otázky Slovenská republika podporila návrh na jeho prípravu v predstihu pred prípravou rozpočtov členských krajín a podporila určenie podmienok jeho zvýšenia len v odôvodnených, vopred predrokovaných skutočnostiach. Podrobnosti budú riešené v pracovnej skupine pre finančné otázky v priebehu rokovania 61. zasadnutia Dunajskej komisie.

         Správa Generálneho riaditeľa Sekretariátu Dunajskej komisie o splnení Plánu    práce Dunajskej komisie za obdobie od 24. apríla 2002 do 61. zasadnutia Dunajskej komisie.
Správa bude po predložení vyhodnotená podľa dostupných výsledkov jednotlivých   úloh.
Prípadné pripomienky alebo výhrady zo strany kompetentných orgánov Slovenskej republiky budú zástupcami delegácie Slovenskej republiky prednesené v pracovných skupinách v priebehu rokovania 61. zasadnutia Dunajskej komisie.                                                                         

6
           Návrh  Plánu  práce  Dunajskej  komisie  na  obdobie  od  16.  apríla  2003                               do  62.  zasadnutia Dunajskej komisie
Návrh pripravuje Sekretariát Dunajskej komisie na základe vyhodnotenia činnosti      za obdobie rokov 2002/2003 a na základe výsledkov rokovaní expertných skupín.                 Po predložení budú prípadné pripomienky a doplnky nárokované v priebehu rokovania         61. zasadnutia Dunajskej komisie.
         V priebehu rokovania pracovnej skupiny pre právne otázky 61. zasadnutia Dunajskej komisie bude delegácia Slovenskej republiky informovať o  riešení otázky zákazu tranzitnej prepravy nebezpečných tovarov (ropy a ropných produktov) cez  úsek Dunaja Srbska a Čiernej hory a jeho zrušení a tiež aj o následkoch takýchto opatrení, podniknutých kompetentnými orgánmi niektorých členských krajín Dunajskej komisie, ktoré protirečia základným článkom Dohovoru o režime plavby po Dunaji.

           Predbežný program rokovania a dátum zvolania 62. zasadnutia Dunajskej   komisie
Sekretariát Dunajskej komisie vypracuje návrh a oznámi ho do začiatku termínu 61. zasadnutia Dunajskej komisie.

           Rôzne
V rámci tohto bodu budú samostatne riešené úlohy, ktoré v priebehu roka presiahnu      rámec úloh, zabezpečovaných členskými krajinami a Sekretariátom Dunajskej komisie v súlade s Plánom práce Dunajskej komisie, prijatým na poslednom plenárnom zasadnutí dňa   23. apríla 2002.

          Komuniké

          Ukončenie zasadnutia

03054-2201-0302-61DK 
7
DK/SES 60/65                                                                                                                                                                      03051-2201-61DK      

PREDBEŽNÝ PROGRAM ROKOVANIA
61. zasadnutia Dunajskej komisie

I.  Do predbežného programu 61. zasadnutia Dunajskej komisie zahrnúť nasledujúce otázky:
    1.     Otvorenie rokovania.
    2.     Prijatie programu rokovania.
    3.     Vytvorenie pracovných skupín.
4.	Časový harmonogram  rokovaní.
5.	Výsledky činnosti výboru, spomenutého v Uznesení dok. DK/SES 60/56 a účasti Dunajskej komisie na jeho práci.
    6.     Navigačné otázky:
     Protokol z  porady expertov  pre technické otázky v časti, ktorá sa týka navigačných otázok.
    7.     Technické otázky:
            a)   Protokol  z  porady  expertov  pre  technické  otázky;                   
            b)   Protokol  z  porady  expertov  pre  technické  otázky v časti, ktorá sa týka otázok  rádiového spojenia ;                   
    8.     Otázky, týkajúce sa stavu vodných ciest:
            a)  Protokol z  porady  expertov  pre  technické  otázky  v časti, ktorá sa týka  hydrotechnických a hydrometeorologických otázok;
b)	Informácia  o  stave  plavebnej  dráhy  a  o  kritických  úsekoch  Dunaja                 od Kelheimu  po Sulinu v roku 2001;
c)	Informácia o  Pláne základných prác pre infraštruktúru na obdobie do r. 2010     pre dosiahnutie parametrov plavebnej dráhy, odporúčaných Dunajskou komisiou a o návrhoch na medzinárodnú podporu projektov, zaoberajúcich sa výstavbou dunajskej vodnej cesty
d)	Informácia o novej makete „Hydrologickej príručky Dunaja za obdobie rokov 1921 – 2001“, vyhotovenej v pracovných jazykoch Dunajskej komisie.
    9.     Otázky, týkajúce sa prevádzky a ekológie:
a)	Protokol  z  porady  expertov  pre  technické  otázky v  časti,  týkajúcej  sa prevádzkových a ekologických otázok;
b)	Protokol z porady špeciálnej skupiny expertov pre otázky prepravy nebezpečných tovarov po vnútrozemských vodných cestách;
             c)   Informácia o realizácii projektu „Zber odpadov z lodí na Dunaji“.
   10.    Otázky, týkajúce sa hospodárskej a štatistickej analýzy:
            Protokol  z  porady  expertov  pre  technické  otázky v  časti,  týkajúcej  sa otázok   hospodárskej a štatistickej analýzy.
   11.    Právne otázky:
Protokol z porady expertov pre právne a finančné otázky.
   12.    Finančné otázky  (rozpočet):
a)	Protokol z porady expertov pre finančné otázky;
b)	Výročná správa Generálneho riaditeľa Sekretariátu Dunajskej komisie o splnení      rozpočtu  Dunajskej komisie za rok 2002;
c)	Návrh rozpočtu Dunajskej komisie pre rok 2003;
d)	Návrhy na  zmenu štruktúry  rozpočtu  Dunajskej komisie.
 13.  Správa Generálneho riaditeľa Sekretariátu Dunajskej komisie o splnení Plánu práce  Dunajskej komisie za obdobie od 24. apríla 2002 do 61. zasadnutia Dunajskej komisie.
    14.   Návrh Plánu práce Dunajskej komisie na obdobie od 16. apríla 2003 do 62. zasadnutia  Dunajskej komisie.
15.	 Predbežný program rokovania a dátum zvolania 62. zasadnutia Dunajskej komisie.
     16.  Rôzne.
     17.  Komuniké.
18.	Ukončenie zasadnutia. 

II. Zvolať 61. zasadnutie Dunajskej komisie v dňoch od 7. do 15.  apríla 2003.